Pohľad na objekt súdnej sály (prístavba)
**Justičný palác** (franc. *Le Palais de Justice de Bordeaux*) je budova Najvyššieho súdu v Bordeaux (franc. *Tribunal de Grande Instance De Bordeaux*), ktorá bola postavená v rokoch 1839 až 1846 architektom Joseph-Adolphe Thiacom. Od roku 1979 je chránenou budovou (monument historique). K budove v rokoch 1992-1998 pribudla prístavba, ktorej autorom bola architektonická kancelária Richard Rogers Partnership. Prístavba reprezentuje modernú architektúru mesta Bordeaux a stala sa miestom návštevy turistov.

Prístavba
---------

Architektonická kacelária Richarda Rogersa vyhrala zakázku na projekt prístavby budovy súdneho dvora v Bordeaux v roku 1992. Jednou z podmienok zadávateľa bolo vytvoriť koncept, ktorý svojou otvorenosťou a prístupom k verejnosti bude demonštrovať transparentnosť francúzskeho súdnictva a zmení pohľad na túto inštitúciu, ale zároveň striktne oddelí prevádzku administratívnej budovy sudcov a verejných priestorov. Kľúčová bola taktiež integrácia budovy do prostredia historickej časti mesta. Lord Richard Rogers bol veľmi dlho vnímaný ako zástanca high-tech materiálov ako sklo, hliník a oceľ. Drevenou konštrukciou a obložením súdnych sál prelomil túto bariéru a demonštroval ekologický prístup high-tech riešení v architektúre konca 20. storočia. 

### Dizajn

Verejný vstup do budovy je cez schodisko umiestnené v rohu, ktoré preklenutím vodnej plochy sprístupňuje jadro budovy, tzv. „Salle des Pas Perdus". V tejto vstupnej hale prebiehajú stretnutia právnikov, klientov a verejnosti. Sedem súdnych sál, obložených cédrovým drevom vyrastá na stĺpoch s travertínovou pätkou. Chránené sú sklenenou membránou a medenou zvlnenou strechou. S kanceláriami sú prepojené mostíkmi ponad átrium. Toto riešenie zabezpečuje nerušené cesty pre verejnosť aj úradníkov. Materialitou a formou budova veľmi dobre zapadá do citlivého prostredia v ktorom je ummiestnená. Tvarmi súdnych siení reflektuje nielen stredovekú architektúru v jej tesnej blízkosti ale aj vinohradnícku tradíciu regiónu.

Objemy sál sú tienené strechou a systémom slnolamov na západnej fasáde regulujúcim tepelné zisky. Tvar fľaše umožňuje prístup denného svetla cez strešné svetlíky, vytvára komínový efekt pre prirodzenú ventiláciu priestorov a má vynikajúce akustické vlastnosti. Sály obklopuje sklený box so systémom slnolamov a ventiláciou v streche, ktorý im takto vytvára chránenú atmosféru a optimalizuje tepelnú bilanciu budovy v zimnom aj letnom období. Aj kombinácia rôznych materiálov ako preglejka, drevo a hliník spolu s tvarom znížili energetickú náročnosť budovy.

Referencie
----------

1. ↑   *Le Petit Futé Bordeaux* [online]. [Cit. 2009-11-03]. Dostupné online. (po francúzsky) s. 292
2. ↑   *Tribunal de Grande Instance* [online]. www.take-a-trip.eu, [cit. 2009-11-03]. Dostupné online. (po holandsky)
3. 1 2  HAGAN, Susannah. *Taking shape: a new contract between architecture and nature* [online]. Architectural Press, [cit. 2009-11-03]. Dostupné online. (po anglicky) s. 112
4. ↑   *The dynamics of delight: architecture and aesthetics* [online]. Routledge, 2003, [cit. 2009-11-03]. Dostupné online. (po anglicky) s. 124
5. ↑   *Schéma zahrievania budovy slnečným žiarením* [online].. Dostupné online. (po anglicky)

Externé odkazy
--------------

* Archiweb.cz ; článok o budove s galériou fotografií a skíc (po česky)
* Law Court Bordeaux; oficiálna stránka Richard Rogers Partnership, Budova súdu v Bordeaux s galériou fotografií a škíc (po anglicky)
* Bordeaux: budovy súdov, história súdnictva a jeho budov v Bordeaux (po anglicky)

Súradnice: 44°50′11″S 0°34′46″Z﻿ / ﻿44,836389°S 0,579444°Z﻿ / 44.836389; -0.579444